b'\n_START_ARTICLE_\nNew Left Review\n_START_PARAGRAPH_\nNew Left Review er et marxistisk tidsskrift som ble grunnlagt i Storbritannia i 1960 ved at redaksjonene til The New Reasoner, som ble grunnlagt av utbrytere av det britiske kommunistpartiet, og Universities and Left Review, som ble grunnlagt av en fl\xc3\xb8y i Labour Party som var kritiske til partiets drift vekk fra marxismen, ble sl\xc3\xa5tt sammen. Tidsskriftet skulle bli et viktig redskap for den nye venstresiden i Storbritannia og ogs\xc3\xa5 ellers i verden._NEWLINE_Den f\xc3\xb8rste redakt\xc3\xb8ren var Stuart Hall. I 1962 overlot han roret til Perry Anderson som bidro til \xc3\xa5 utvide tidsskriftets nedslagsfelt til \xc3\xa5 omfatte st\xc3\xb8rre deler av den vestlige marxismen. Han ble i 1982 etterfulgt av Robin Blackburn, men tok igjen over i 2000 i forbindelse med at tidsskriftet ble relansert med nytt design og en s\xc3\xa5kalt ny serie._NEWLINE_Dagens New Left Review har hatt st\xc3\xb8rre artikler om USA, Kina, Japan, Europa, Storbritannia, Indonesia, Cuba, Irak, Mexico, India og Palestina. Det har ogs\xc3\xa5 trykket omfattende analyser av den globale \xc3\xb8konomien, antiglobaliseringsbevegelsen, litteratur og film, kulturkritikk og avantgarden.'